ฟิทช์ชี้น้ำท่วมกระทบบริษัทไทยน้อย
ฟิทช์เรทติ้งส์เชื่อน้ำท่วมกระทบต่อภาคอุตสาหกรรมที่ถูกจัดอันดับเครดิตในวงจำกัด
20 ต.ค. 2554

ฟิทช์เรทติ้งส์เชื่อน้ำท่วมกระทบต่อภาคอุตสาหกรรมที่ถูกจัดอันดับเครดิตในวงจำกัด
บริษัท ฟิทช์ เรทติ้งส์ (ประเทศไทย) จำกัด กล่าวว่า ถึงแม้เหตุการณ์น้ำท่วมรุนแรงที่เกิดขึ้นในภาคกลางของประเทศไทยจะส่งผลกระทบต่อการเติบโตทางเศรษฐกิจในไตรมาส 4 ของปี 2554 ผลกระทบโดยตรงต่อบริษัทในภาคธุรกิจอุตสาหกรรมที่ฟิทช์ได้จัดอันดับเครดิตน่าจะอยู่ในวงจำกัด  มีเพียงสองบริษัทที่ฟิทช์ได้จัดอันดับเครดิตที่อาจได้รับผลกระทบโดยตรง  เนื่องจากบริษัทดังกล่าวมีโรงงานหรือกิจกรรมการผลิตอยู่ในพื้นที่ที่เสี่ยงต่อน้ำท่วม แต่ยังไม่กระทบต่ออันดับเครดิตในทันที
โรงงานผลิตและประกอบผลิตภัณฑ์อิเล็กทรอนิกส์ของ บริษัท เอส วี ไอ จำกัด (มหาชน) หรือ SVI (อันดับเครดิตภายในประเทศระยะยาว ‘BBB+(tha)’/Stable) ตั้งอยู่ในสวนอุตสาหกรรมบางกะดีซึ่งมีความเสี่ยงจากน้ำท่วม   ถึงแม้ว่า SVI ได้ทำประกันภัยซึ่งครอบคลุมความเสียหายที่เกิดขึ้นต่อทรัพย์สิน และความเสียหายจากธุรกิจหยุดชะงัก การดำเนินงานและฐานะการเงินของบริษัทยังคงมีความเสี่ยงที่อาจได้รับผลกระทบอย่างมีนัยสำคัญจากเหตุการณ์นี้   นอกจากนี้สนามกอล์ฟและโรงงานบรรจุข้าวสารของบริษัท เอ็ม บี เค จำกัด (มหาชน) หรือ  MBK (อันดับเครดิตภายในประเทศระยะยาว ‘A-(tha)’/Stable) ก็ตั้งอยู่ในบริเวณที่เสี่ยงต่อน้ำท่วมเช่นกัน อย่างไรก็ตามรายได้จากธุรกิจดังกล่าวของ MBK เมื่อคิดเป็นสัดสวนต่อกระแสเงินสดจากการดำเนินงานโดยรวมของบริษัท อยู่ในระดับต่ำ
ณ วันที่ 20 ตุลาคม 2554 จำนวนบริษัทในภาคอุตสาหรรมต่าง ๆ ในประเทศไทยที่ได้รับการจัดอันดับโดยฟิทช์มีทั้งสิ้น 22 บริษัท